Río Tea

[260px|miniatura|O río Tea o seu paso por [Ponteareas]]
O **río Tea** é un afluente do río Miño, duns 50 quilómetros de longo, que atravesa a bisbarra do Condado, no sur da provincia de Pontevedra.

## Etimoloxía 
Segundo Edelmiro Bascuas o hidrotopónimo "Tea" parte da raíz hidronímica indoeuropea galaica *tekw‑, co significado de ‘fluír’.

## Características 
[miniatura|[Ponte dos Remedios, San Miguel de Ponteareas.]]
Nace da confluencia de dous brazos, dos cales un nace na parte sur da Serra do Suído, a uns 900 msnm, e outro a 940 msnm no Faro de Avión, no límite entre as provincias de Ourense e Pontevedra. Baña os concellos de Covelo, Mondariz, Mondariz-Balneario, Ponteareas e Salvaterra de Miño, onde desemboca no Miño. A súa conca cobre unha área de 411&nbsp;km².

O Tea é un río de característico réxime pluvial. O seu caudal medio é de 17,5 m³/s. O seu curso inicial é encaixado, abríndose xa no val de Mondariz, atravesando logo pola vila de Ponteareas, antes de ir ao Miño. Entre os seus afluentes destaca o Alén, pola dereita, que recibe aínda na montaña. Xa no curso baixo úneselle o Uma pola esquerda.

A meirande parte do río está declarado como zona especial de conservación (ZEC) río Tea, xunto con varios dos seus afluentes, como os ríos Alén, Xabriña ou o rego de Borbén.

## Flora e fauna
### Flora 
A vexetación é moi rica, tipo *bosque de galería* dos ríos do sur de Galiza, a formación típica é o ameal ou formación de amieiros. A vexetación é completada con freixos, salgueiros, pradairos, sabugueiros, bidueiros, cerdeiras bravas e algún carballo. Seguindo o bosque de galería atopamos unha segunda formación na que aparece a carballeira ou fraga mixta dominada por carballos (*Quercus robur* L.), e completada con loureiros, pereiras bravas, acivros (*aceviños*), cerquiños, e ás veces freixos, pradairos e castiñeiros. Nos outeiros fórmanse piñeirais de piñeiro bravo (*Pinus pinaster* var. *maritima*), froito das reforestación dos séculos XIX e XX, mesturadas hoxe en día con carballos, eucaliptos etc. Complétase todo cunha rica formación arbustiva e herbácea: cáncaros, campaíñas, amorodeiras bravas (*morotes*), hedras (*areiras* ou *hadreiras*), silveiras, roseiras bravas, estripeiros, chuchameles (*Lonicera spp.*), fentos variados, brións etc. Así coma toxos, uces etc. nas zonas altas.

### Fauna 
#### Aves 
* Gabián eurasiático (*Accipiter nisus*)
* Garza branca (*Egretta alba*)
* Andoriña brava (*Riparia riparia*)
* Alavanco real (*Anas platyrhynchos*)
* Merlo rieiro (*Cinclus cinclus*)
* Ouriolo (*Oriolus oriolus*)
* Paporrubio (*Erithacus rubecula*)
* Picapeixe (*Alcedo atthis*)
* Azor (*Accipiter gentilis*)
* Lavandeira branca (*Motacilla alba*)

#### Mamíferos 
* Rato de almiscre (*Galemys pyrenaicus*)
* Lontra (*Lutra lutra*)

#### Peixes 
* Lamprea (*Petromyzon marinus*)
* Salmón (*Salmo salar*)
* Anguía (*Anguilla anguilla*)
* Reo (*Salmo trutta*)

#### Outros 
* Xoaniña (*Coccinella septempunctata*)
* Salamántiga (*Chioglossa lusitanica*)
* Libélulas (*Gomphus graslinii* e *Macromia splendens*)

## Impacto ambiental 
En agosto de 2014 o río sufriu unha vertedura de sosa procedente da planta embotelladora de Augas de Mondariz.

## Galería de imaxes 

Ficheiro:Ponte medieval de Fofe, Covelo.jpg|Ponte medieval de Fofe en Covelo.
Ficheiro:Ponte medieval Tea Salvaterra.jpg|Ponte de Fillaboa preto da desembocadura.
Ficheiro:Tres pontes do Tea.jpg|Tres pontes preto da desembocadura; a medieval de Fillaboa, a da estrada vella a Caldelas de Tui, e a da nova estrada PO-510
Ficheiro:Ponte de Cernadela.jpg|Ponte de Cernadela, na parroquia de Riofrío (Mondariz)
Ficheiro:Río Tea Cernadela.jpg|Río Tea á altura de Cernadela, na parroquia de Riofrío (Mondariz)
Ficheiro:Río Tea Ribadetea.JPG|Río Tea ao seu paso por Ribadetea, Ponteareas.
Ficheiro:Paso do Rio Tea por moreira (3).JPG|Río Tea ao seu paso por Moreira, Ponteareas.
Ficheiro:Ponte Das Partidas (3).JPG|Ponte das Partidas, en Moreira, Ponteareas.

## Notas 
## Véxase tamén 
### Ligazóns externas 
* Descrición do medio e inventario biolóxico da conca alta do río Tea (Concello de Covelo)
*Centro de interpretación do Río Tea (Concello de Ponteareas)